**ΘΕΜΑ : Ορισμός Προέδρου επιτροπής παραλαβής έργου**

Ημ/νία υποβολής ***04/05/2023***

**Ερώτηση**

Γεια σας. Σχετικά με τον **ορισμό προέδρου επιτροπής παραλαβής έργου σύμφωνα με τον Ν. 4412/2016**, ο οποίος πρέπει να προέρχεται από άλλο φορέα, με ποια διαδικασία θα γίνεται; Θα πρέπει να προηγηθεί κάποιου τύπου διαδημοτική συνεργασία ή προγραμματική μεταξύ των φορέων και στην συνέχεια ο ορισμός να γίνεται από κάποιο εξουσιοδοτημένο πρόσωπό ή θα λαμβάνετε μια απόφαση ΔΣ που θα ορίζει τον πρόεδρο; Στην περίπτωση που αρκεί μια απόφαση ΔΣ, θα μπορούσε να ληφθεί μια γενική απόφαση που θα εξουσιοδοτεί τον αντιδήμαρχο ή τον προϊστάμενο την υπηρεσίας να ορίζουν πρόεδρο εφεξής και για όσα αιτήματα ληφθούν από τους άλλους φορείς;

**Απάντηση:**

Tο άρθρο 172 Ν. 4412/2016 («Παραλαβή - Εξουσιοδοτική διάταξη¨) αντικαταστάθηκε με το άρθρο 86 Ν.4782/2021 (ΦΕΚ Α` 36). Σε σχέση με την Συγκρότηση της Επιτροπής Παραλαβής τα νέα στοιχεία αποτελούν**:**

* Ο αριθμός των Επιτροπών Παραλαβής, όπου από τις τριμελείς (εκτός της περίπτωσης σημαντικών, εκ της φύσης τους Έργων, όπου μπορεί να ορισθούν μέχρι και τέσσερα (4) επιπλέον μέλη για να περιληφθούν σε αυτήν τεχνικοί διαφόρων ειδικοτήτων), πλέον η επιτροπή παραλαβής θα είναι **πάντα πενταμελής** εκ των οποίων οι τρεις (3) είναι απαραίτητα τεχνικοί υπάλληλοι (παρ. 3), που ανήκουν στον φορέα κατασκευής ή και σε άλλους φορείς, κατ’ επιλογή της προϊσταμένης αρχής,
* αφενός η υποχρέωση ορισμού του Προέδρου που προέρχεται υποχρεωτικά από άλλη αναθέτουσα αρχή και δύο (2) μελών, εκπροσώπων του Τεχνικού Επιμελητηρίου Ελλάδας (ΤΕΕ), δύο (2) εκπροσώπους του Τεχνικού Επιµελητηρίου Ελλάδας (ΤΕΕ) (ή του Γεωτεχνικού Επιµελητηρίου Ελλάδος (ΓΕΩΤΕΕ) σε περιπτώσεις αµιγώς γεωτεχνικών έργων), αφετέρου η πρόβλεψη ιδιαίτερης αμοιβής ανά συνεδρίαση για τους εκπροσώπους των Επιµελητηρίων και του Προέδρου της επιτροπής για τη διενέργεια της παραλαβής, η οποία καταβάλλεται από τις πιστώσεις του έργου, ενώ τα όργανα της Διοίκησης (ως εκπροσώπων του Κυρίου του Έργου) παραμένουν μη αμειβόμενα

Ως προς τον τρόπο ορισμού των μελών της επιτροπής, ενώ σύμφωνα με την προτέρα νομοθεσία οριζόταν με σαφήνεια ότι αυτά ορίζονται υποχρεωτικά ύστερα από κλήρωση, **στην εν λόγω τροποποίηση δεν υπάρχει σχετική αναφορά** (*Γνώμη Α-45 ΕΑΔΗΣΥ*).

Ως προς τον τρόπο ορισμού του Προέδρου της εν λόγω Επιτροπής μη εκδοθείσας της προβλεπομένης σχετικής ΚΥΑ των Υπουργών Οικονομικών και Υποδομών και Μεταφορών, κατά την εκτίμησή μας πρέπει να εφαρμοσθεί η Απόφαση ΔΙΣΚΠΟ/Φ.18/ΟΙΚ.21508/07-11-2011 (Φ.Ε.Κ 2540/Β΄/07-11-2011).